শ্রীমারজিৎ লিখেছেন, ‘‘কৃষকদের যত বেশি চুক্তি চাষের সুযোগ দেওয়া যায়, ততই মঙ্গল।’’ চুক্তি চাষকে আপাত ভাবে মনে হতে পারে কৃষকের পরিত্রাতা। কিন্তু পরিণামে কৃষকের ভয়ঙ্কর বিপদের সম্ভাবনা রয়েছে। চুক্তি চাষে কৃষককে অগ্রিম দাদন দেওয়া হয়। জমি এবং চাষের উপর কৃষকের কোনও নিয়ন্ত্রণ থাকে না। কর্পোরেট বাজারের চাহিদা অনুযায়ী কৃষককে ফসল উৎপাদনে বাধ্য হতে হয়। বীজভাণ্ডারের উপর তাঁর অধিকার থাকে না। অভিজ্ঞতা বলছে বহুজাতিক কোম্পানিগুলি চুক্তি চাষে কম মজুরি দিয়ে কৃষি-শ্রমিককে বেমালুম ঠকায়। পেপসিকোর দ্বারা পঞ্জাবের টমাটো চাষিদের এবং পশ্চিমবঙ্গের আলু চাষিদের প্রতারিত করার ঘটনা চোখে আঙুল দিয়ে দেখিয়ে দেয়, চুক্তি চাষ কৃষকজীবনে তিমিরবিনাশী নয়, তিমিরবিস্তারী হয়ে উঠতে পারে। ফলে চুক্তি চাষের মাধ্যমে কৃষকের মঙ্গল হবে, জোর দিয়ে বলা যায় না।